In nomine sanctæ et individuæ trinitatis, Lotharius divina proficiente clementia Francorum rex. Si petitionibus servorum Dei justis et rationabilibus, divini cultus amore, favemus, dignæ retributionis præmio nos a Domino remunerari fideliter credimus. Idcirco noverit omnium fidelium nostrorum tam præsentium quam et futurorum solertia, quia venerabilis dux Burgundiæ Henricus, nostram adiens præsentiam, detulit auribus nostris quia monachi de monasterio Sanctæ-Columbæ virginis et martyris Christi, in quo ipsius et sancti Lupi confessoris Christi corpora humata venerantur, præceptum domni Ludovici bonæ memoriæ piissimi augusti habuissent, de foresta regia quæ est in Igauna flumine, non longe a Senonensi urbe. Sed idem monasterium ignis vastavit incendium, et eandem auctoritatem cum multis aliis ornamentis ecclesiæ amiserunt. Ob firmitatem tamen rei postulavit nos prædictus dux Henricus, ut paternam auctoritatem propter reverentiam memoratorum sanctorum et æternæ retributionis, fructum concederemus. Cujus petitioni libenter annuentes, concedimus eidem monasterio ipsam forestam, videlicet a loco qui vocatur Capetum usque ad Duliacum villam, sicut in auctoritate domni piissimi Ludovici augusti continebatur. Præcipientes quoque jubemus ut nullus judex publicus, vel alia cujuslibet potestatis prædita persona monachos in ipso monasterio degentes de jam dicta foresta inquietare audeat, vel ullum quod libet instrumentum ad pisces capiendos in ea quilibet hominum construere audeat; sed cujuscumque sint littora, præfato monasterio aquam cum omni piscatione et cum justitia, sub immunitatis nostræ defensione quieto ordine, pro æterna remuneratione, possidere concedimus; quatenus ipsos monachos qui ibidem Deo famulantur, pro nobis et conjuge, proleque nostra atque stabilitate totius imperii nostri a Deo nobis concessi, ejusque clementissima miseratione per immensum conservandi, jugiter Domini misericordiam exorare delectet. Hanc itaque auctoritatem, ut pleniorem in Dei nomine obtineat vigorem et a fidelibus sanctcæ Dei ecclesiæ et nostris, et ut verius credatur et diligentius conservetur, manu propria subterfirmavimus, et anuli nostri impressione signari jussimus. Actum Compendio palatio regio, anno Dominicæ Incarnationis DCCCCLXXIV, regnante domno Lothario gloriosissimo rege anno XXI. Signum domni LOTHARII gloriosissimi regis. Ego ADALBERO, regius notarius, ad vicem domni Adalberonis Remorum archiepiscopi et summi cancellarii, recognovi.